ACAP ระวัง ‘ฝีแตก’.?
การผิดนัดชำระดอกเบี้ยหุ้นกู้ 2 รุ่นของบริษัท เอเชีย แคปปิตอล กรุ๊ป จำกัด (มหาชน) หรือ ACAP ที่เชื่อว่าบรรดาเจ้าหนี้หุ้นกู้..รู้จักเป็นอย่างดี แม้ตัวเลขผิดนัดเพียงแค่ 24 ล้านบาท แต่นั่นคือ “เงาความเสี่ยง” ที่ติดสอยห้อยตามเจ้าหนี้หุ้นกู้ชุดดังกล่าวชนิดแกะไม่หลุดเลยทีเดียว.!!
19 เม.ย. 2563

สำนักข่าวรัชดา
การผิดนัดชำระดอกเบี้ยหุ้นกู้ 2 รุ่นของบริษัท เอเชีย แคปปิตอล กรุ๊ป จำกัด (มหาชน) หรือ ACAP ที่เชื่อว่าบรรดาเจ้าหนี้หุ้นกู้..รู้จักเป็นอย่างดี แม้ตัวเลขผิดนัดเพียงแค่ 24 ล้านบาท แต่นั่นคือ “เงาความเสี่ยง” ที่ติดสอยห้อยตามเจ้าหนี้หุ้นกู้ชุดดังกล่าวชนิดแกะไม่หลุดเลยทีเดียว.!!
นั่นจึงสัญญาณอันตรายบ่งชี้ว่า ACAP ต้องเผชิญความเสี่ยงการผิดนัดชำระเงินหุ้นกู้ที่มีอยู่ทั้งหมด 6 ชุด มูลค่ารวมกว่า 2,180 ล้านบาท ที่มีกำหนดไถ่ถอนตั้งแต่เดือนก.ค.63 จนถึงเดือนมี.ค.64
เริ่มตั้งแต่ 6 ก.ค.63 มีกำหนดไถ่ถอนหุ้นกู้  716.10 ล้านบาท อัตราดอกเบี้ย 6.50% ต่อปี (มีการผิดนัดชำระดอกเบี้ยไปแล้ว 11.60 ล้านบาท) ถัดจากนั้น 14 ก.ย.63 มีกำหนดไถ่ถอนหุ้นกู้  196.50 ล้านบาท อัตราดอกเบี้ย 6.50% ต่อปี
ตามด้วยวันที่ 6 ต.ค.63 มีกำหนดไถ่ถอนหุ้นกู้ 668.68 ล้านบาท อัตราดอกเบี้ย 7.5% ต่อปี (มีการผิดนัดชำระดอกเบี้ยไปแล้ว 12.50 ล้านบาท) และปิดท้ายปี 23 พ.ย.63 มีกำหนดไถ่ถอนหุ้นกู้ 294.10 ล้านบาท อัตราดอกเบี้ย 6.5% ต่อปี
เอาเป็นว่า..ภายในปีนี้ ACAP มีคิวต้องไถ่ถอนหุ้นกู้ 1,875 ล้านบาท..!!
ส่วนปีหน้าวันที่ 15 ก.พ.64 มีกำหนดไถ่ถอนหุ้นกู้ 229.80 ล้านบาท อัตราดอกเบี้ย 6.5%ต่อปี และ 29 มี.ค.64 มีกำหนดไถ่ถอนหุ้นกู้ 74.90 ล้านบาท อัตราดอกเบี้ย 6.50% ต่อปี
นั่นหมายถึง..ไตรมาส 1/64 ต้องไถ่ถอนหุ้นกู้อีกกว่า 374 ล้านบาท
คงไม่ต้องรอถึงปีหน้า..เอาแค่ปีนี้ 1,875 ล้านบาท ACAP มีความเสี่ยงสูงที่อาจต้องผิดนัดชำระหุ้นกู้ดังกล่าวได้ เพราะเพียงแค่ดอกเบี้ยหุ้นกู้ 2 ชุด 24 ล้านบาท..ยังถึงขั้นผิดนัดชำระเลย..!!
วิกฤติเฉพาะหน้าที่ ACAP ต้องเผชิญในอีก 2 เดือนเศษ ๆ คือภาระการไถ่ถอนหุ้นกู้ 716.10 ล้านบาท ที่ ACAP เพิ่งผิดนัดจ่ายดอกเบี้ยไปเมื่อต้นเดือนที่ผ่านมานี่เอง..
คำถามตามมาทันทีว่า..แล้วเงินต้นดังกล่าวจะไถ่ถอนได้อย่างไร..!?
เมื่อเข้าไปดูงบการเงินล่าสุดของ ACAP ยิ่งทำให้ “ใจหายใจคว่ำ” กระแสเงินสดและเทียบเท่าเงินสด มีแค่ 144 ล้านบาท..เท่านั้นเอง..!
ทำให้..หนทางการไถ่ถอนหุ้นกู้ดังกล่าว จึงดูตีบตัน จนน่าเป็นห่วงว่า ACAP มีโอกาสผิดนัดชำระสูงเลยทีเดียว จึงต้องจับตาดูละว่า ผู้บริหาร ACAP จะมีกระบวนท่าพิเศษอะไรที่จะมาจัดการปัญหาตรงนี้ได้
แต่ที่แน่ ๆ สัญญาณอันตรายของ ACAP กำลังเด่นชัดขึ้นทุกทีแล้ว..!?
ว่าแต่ “ฝีจะแตก” เมื่อไหร่.เท่านั้นเอง..!!!
..อิ..อิ..อิ…